Hanshelleren

Hanshelleren er en stor heller som ligger på Strøm i Flatanger i Trøndelag.

Helleren ble trolig dannet, i likhet med flere andre hellere langs norskekysten, av havets brenninger da havnivået sto høyere. Da landet hevet seg etter siste istid for om lag 10 000 år siden ble mange grotter og hellere langs kysten tilholdssted for våre forfedre. Det er også gjort funn av eldgamle fangstredskaper i Hanshelleren.

Klatring
Hanshelleren er et populært turmål, særlig blant klatrere. Den er særlig godt egnet for klatring da brattheten gjør at fjellveggen holder seg tørr, samt at bergtypen (granitt) er fast. I tillegg muliggjør helleren at klatrerne kan etablere klatreruter med forskjellige vanskelighetsgrader ettersom grad av overheng varierer. 

I 2012 ble den til da hardeste klatreruta i verden klatret i Hanshelleren: ruta Change, grad 9b+, førstebesteget av den tsjekkiske klatreren Adam Ondra. I 2017 besteg Ondra ruta Silence, som med grad 9c representerte enda et nytt nivå i sportsklatringen. I 2023 fikk Hanshelleren sin andre rute av grad 9c, da den østerrikske klatreren Jakob Schubert klatret ruta B.I.G. etter to års øving og flere besøk til Flatanger.

Referanser 

Hellere i Norge
Flatangers geografi
Klatring